AZ EURÓPAI KÖZPONTI BANK VÉLEMÉNYE

(2022. március 25.)

az Európai Unió-beli nemzeti és regionális számlák európai rendszeréről szóló 549/2013/EU rendelet módosításáról szóló rendelet iránti javaslatról

(CON/2022/12)

(2022/C 218/02)

Bevezetés és jogalap

2022. január 3-án, illetve 28-án az Európai Központi Bank (EKB) az Európai Parlamenttől, illetve az Európai Unió Tanácsától azt a felkérést kapta, hogy alkosson véleményt az 549/2013/EU rendelet módosításáról és 11, a nemzeti számlákra vonatkozó jogi aktus hatályon kívül helyezéséről szóló európai parlamenti és tanácsi rendelet iránti javaslatról (1) (a továbbiakban: a javasolt rendelet).

Az EKB véleményalkotásra szolgáló hatásköre az Európai Unió működéséről szóló szerződés 127. cikkének (4) bekezdésén és 282. cikkének (5) bekezdésén alapul a Szerződés 127. cikkének (2) bekezdésével és a Központi Bankok Európai Rendszere és az Európai Központi Bank Alapokmányának (a továbbiakban: a KBER Alapokmánya) 3. cikkével összhangban, mivel a javasolt rendelet az EKB-nak a KBER Alapokmányának 5. cikke szerinti azon hatáskörét érinti, hogy a Központi Bankok Európai Rendszere (KBER) feladatainak megvalósítása céljából összegyűjtse a szükséges statisztikai adatokat, valamint, hogy a hatáskörébe tartozó területeken szükség esetén hozzájáruljon a statisztikai adatok gyűjtésére, összeállítására és terjesztésére vonatkozó szabályok és gyakorlatok összehangolásához. Az Európai Központi Bank eljárási szabályzata 17.5. cikkének első mondatával összhangban a Kormányzótanács fogadta el ezt a véleményt.

1. Általános észrevételek

1.1. A KBER és az Európai Statisztikai Rendszer (ESR) szoros együttműködést folytat az adatszolgáltatási teher mérséklése és az európai statisztikák előállításához szükséges koherencia biztosítása érdekében ( 2 ) . A KBER és az ESR közötti együttműködést tovább szabályozzák a KBER és az ESR közötti vonatkozó megállapodások, például a KBER és az ESR tagjai közötti együttműködésről szóló egyetértési megállapodás ( 3 ) , amely a megosztott felelősség vagy a közös érdekek területeire, azaz a fizetési mérlegre, a pénzügyi statisztikákra, a kormányzati pénzügyi statisztikákra, a makrogazdasági statisztikákra és a nemzeti számlákra terjed ki. Bár a KBER és az ESR tagjai saját statisztikai feladataikat külön jogszabályi keretrendszerek ( 4 ) alapján teljesítik, tekintettel a KBER statisztikai keretrendszere és az ESR közötti kölcsönös összefüggésekre, az 549/2013/EU európai parlamenti és tanácsi rendelet ( 5 ) (a továbbiakban: ESA 2010 rendelet) módosításai relevánsak a KBER statisztikai adatszolgáltatási követelményei szempontjából, különösen a megosztott felelősség vagy a közös érdekek területén ( 6 ) . Az ESA 2010 rendeletet referenciaként használják továbbá az EKB statisztikai jogi keretrendszerének különböző jogi aktusai. Ezért az ESA 2010 rendelet módosításai hatással lehetnek az EKB statisztikai jogi keretrendszerére.

1.2. Az európai statisztikák előállítójaként és felhasználójaként az EKB általánosságban üdvözli az ESA 2010 rendelet javasolt rendeletben szereplő módosítását, amely előrelépést jelent a nemzeti számlák minőségének további javítása felé. Mivel az ESA 2010 rendelet alkotja az európai makrogazdasági statisztikák alapját, nélkülözhetetlen szerepet játszik az EKB és az eurorendszer különböző feladataiban, például a monetáris politikai elemzésekben, valamint a gazdasági és költségvetési előrejelzések elkészítésében ( 7 )

1.3. Az EKB üdvözli az ESA 2010 adattovábbítási program keretében jelentett különböző táblákon szereplő adatok következetességének a javasolt rendelet által bevezetett megerősítését. Ugyanakkor a nemzeti számlák teljes és naprakész adatai – különösen az euroövezeti tagállamok esetében – alapvető fontosságúak az EKB számára. E tekintetben a javasolt ESA 2010 adattovábbítási program ( 8 ) megfelelő egyensúlyt biztosít a jelentett nemzeti adatok időszerűsége, teljessége és következetessége között.

1.4. Az EKB üdvözli továbbá, hogy a javasolt rendelet összehangolja ( 9 ) az ESA 2010 rendeletet az egyéni fogyasztás rendeltetés szerinti felülvizsgált osztályozásával, mivel ez biztosítja az adatok országok közötti összehasonlíthatóságát, és megőrzi annak relevanciáját a felhasználók számára.

2. Különös észrevételek: A javasolt rendelet 2. melléklete

2.1. Az EKB általánosságban egyetért az ESA 2010 adattovábbítási programnak a javasolt rendelet 2. mellékletében szereplő módosításaival, az alábbi különös észrevételek figyelembevételével.

2.2. Az EKB üdvözli a negyedéves bruttó hazai termékre (GDP) és foglalkoztatásra vonatkozó gyorsbecslések (1F. tábla) önkéntes továbbításának beillesztését, amelyet a referencia-negyedév végét követően az euroövezeti aggregátumok közzétételéhez használnak ( 10 ) . Ezek a gyorsbecslések nagy jelentőséggel bírnak az EKB számára az euroövezet gazdasági növekedésének és az annak alapjául szolgáló dinamikáknak az elemzésében.

2.3. Ami a negyedéves nemzeti számlák fő aggregátumainak (1Q. tábla) a referencia-negyedév után három hónappal történő ismételt továbbítását illeti, ez elősegítheti a táblák és a gyakoriságok közötti összhangot. E tekintetben az EKB arra ösztönzi a Bizottságot (Eurostat), hogy vizsgálja felül az ilyen ismételt nemzetiadat-továbbításnak az euroövezeti negyedéves GDP-re vonatkozó fő aggregátumok közzétételének gyakoriságára és naptárára gyakorolt hatását. Közelebbről, az új rendelkezés lehetővé teheti azt, hogy a referencia-negyedév végét követő 100 napon belül lépéseket tegyenek a végleges euroövezeti adatok közzététele időszerűségének javítása érdekében.

2.4. Az EKB üdvözli az Európai Unió intézményeivel és szerveivel folytatott ügyletekre vonatkozó új adatok továbbítását (2. tábla az államháztartás és alágazatainak fő aggregátumairól), és ösztönzi a Bizottságot (Eurostat), hogy a túlzott hiány esetén követendő eljárás és a nemzeti számlák statisztikái közötti teljes együttműködésben gyűjtse össze a kormányzati szektorba sorolt európai intézmények számláit. A NextGenerationEU elindítása szintén amellett szól, hogy a biztos statisztikai és elemzési keretrendszer biztosítása érdekében ismételten át kell tekinteni és össze kell állítani az európai intézmények beszámolóit.

2.5. A javasolt rendelet 2. melléklete azt az új követelményt vezeti be a tagállamok számára, hogy már négy hónappal az év végét követően továbbítsák a Bizottságnak (Eurostat) az éves pénzügyi számlákat szektorok szerint (6. tábla), valamint az éves, pénzügyi eszközökre és forrásokra vonatkozó mérlegeket (7. tábla). A fent említett tételek, amelyeket a javasolt rendelet értelmében évente kell jelenteni a Bizottságnak (Eurostat), az 2014/3/EU európai központi banki iránymutatásban ( 11 ) (EKB/2013/24) is szerepelnek, amely szerint az eurorendszerbeli központi bankoknak negyedéves pénzügyi elszámolásokat kell jelenteniük az EKB-nak. Ezeket az időszerű negyedéves adatokat az EKB minden negyedévben továbbítja a Bizottságnak (Eurostat), és azok – néhány kivételtől eltekintve – összhangban vannak a javasolt rendeletben előírt éves adatokkal.

2.6. Az EKB és a Bizottság (Eurostat) negyedévente közösen állítja össze és teszi közzé az euroövezet gazdasági szektorainak pénzügyi és nem pénzügyi számláit tartalmazó integrált euroövezeti számlákat. Az ESA 2010 adattovábbítási program alapvető statisztikai forrás e feladat ellátásához. Az EKB ezért különösen üdvözli, hogy a javasolt rendelet az euroövezeti tagállamok számára a referencia-negyedév végét követő 85 napig fenntartja a szektoronkénti negyedéves nem pénzügyi számlák (801. tábla), valamint a negyedéves államháztartási pénzügyi számlák és mérlegek (27. tábla) rendelkezésre állását. Ezen időszerű és megbízható negyedéves adatok szolgáltatása kiemelt fontosságú az EKB számára.

2.7. Az EKB elismeri annak fontosságát, hogy a számlák európai rendszeréhez kapcsolódó statisztikákat a gazdasági fejleményekhez és a felmerülő felhasználói igényekhez igazítsák. Az EKB ezért szakpolitikai elemzés céljából ösztönzi az információs és kommunikációs technológiákhoz kapcsolódó befektetésekre és állóeszközökre vonatkozó statisztikák teljesebb és kötelező jelentését, adott esetben gazdasági tevékenység szerinti bontásban. Ez az éves (1A. tábla) és negyedéves (1Q. tábla) nemzeti számlákra vonatkozó fő aggregátumokra, az állóeszközök gazdasági ágazatok és eszközök szerint keresztosztályozására (20. tábla), valamint a bruttó állóeszköz-felhalmozás gazdasági ágazatok és eszközök szerinti keresztosztályozására (22. tábla) vonatkozik. Az EKB javasolja továbbá a féltartós és nem tartósított áruk és a szolgáltatások 1Q. táblán való kötelező jelentésének, valamint az épületekhez és építményekhez tartozó földnek a nem pénzügyi eszközök mérlegei között a 26. táblán való legalább önkéntes jelentésének a beillesztését.

Kelt Frankfurt am Mainban, 2022. március 25-én. az EKB elnöke Christine LAGARDE

(1) COM (2021) 776 final.

(2) Lásd az Európai Központi Bank által végzett statisztikai adatgyűjtésről szóló, 1998. november 23-i 2533/98/EK tanácsi rendelet (HL L 318., 1998.11.27., 8. o.) 2a. cikkét.

(3) Memorandum of Understanding on the Cooperation between the Members of the European Statistical System and the Members of the European System of Central Banks (Egyetértési megállapodás az Európai Statisztikai Rendszer tagjai és a Központi Bankok Európai Rendszerének tagjai közötti együttműködésről) 2013. április 24., elérhető az EKB honlapján: www.ecb.europa.eu.

(4) Lásd az Európai Unióban a nemzeti és regionális számlák európai rendszeréről szóló európai parlamenti és tanácsi rendelet iránti javaslatról szóló, 2011. május 19-i európai központi banki vélemény (CON/2011/44) (HL C 203., 2011.7.9., 3. o.) 3. bekezdését. Az EKB valamennyi véleménye közzétételre kerül az EUR-Lexen.

(5) Az Európai Parlament és a Tanács 549/2013/EU rendelete (2013. május 21.) az Európai Unió-beli nemzeti és regionális számlák európai rendszeréről (HL L 174., 2013.6.26., 1. o.).

(6) Lásd a CON/2011/44 vélemény 7. bekezdését.

(7) Lásd a CON/2011/44 vélemény 1. pontját.

(8) A javasolt rendeletnek az ESA 2010 rendelet B. mellékletének módosításáról szóló 2. melléklete.

(9) A javasolt rendeletnek az ESA 2010 rendelet A. mellékletének módosításáról szóló 1. melléklete.

(10) A GDP-gyorsbecsléseket 30 és 45 nappal a referencia-negyedév végét követően teszik közzé. A foglalkoztatásra vonatkozó gyorsbecsléseket 45 nappal a referencia-negyedév végét követően teszik közzé.

(11) Az Európai Központi Bank 2014/3/EU iránymutatása (2013. július 25.) az Európai Központi Bank negyedéves pénzügyi elszámolásokra vonatkozó statisztikai adatszolgáltatási követelményeiről (EKB/2013/24) (HL L 2., 2014.1.7., 34. o.).